*Šis straipsnis apie upę. Apie miestą skaitykite straipsnyje Brisbanas.*

| Brisbanas |
| --- |
|  Upė Brisbano centre |
| **Ilgis** | 345 km |
| **Baseino plotas** | 13 542 km² |
| **Ištakos** | Maunt Stanlis |
| **Žiotys** | Mortono įlanka |
| **Šalys** |  Australija |
|  |
|  **Vikiteka** | Brisbanas |

**Brisbanas** (angl. *Brisbane River*) – upė Australijoje, Kvynslando pietryčiuose. Ilgis 345 km, baseino plotas 13 542 km². Žemupyje praplatėja ir suformuoja potvynių ir atoslūgių veikiamą estuariją, prie kurios įsikūręs Brisbano miestas. Vanduo nuo žiočių iki Maunt Krosbio užtvankos sūrokas; visoje Brisbano aglomeracijos teritorijoje upė laivuojama (nedideliais laivais iki 80 km nuo žiočių), žiotyse įrengtas Brisbano jūrų uostas. 

Prasideda Didžiajame Vandenskyros kalnagūbryje, į rytus nuo Kingarojaus (*Kingaroy*), susiliejus dviems Brisbano aukštupio atšakoms. Teka laukais ir pievomis pietų–pietryčių kryptimi, netoli Ipsvičo pasuka į šiaurės rytus, vingiuoja pro Brisbano centrą ir už 19 km nuo jo įsilieja į Mortono įlanką. Didžiausi intakai – Stanlis (*Stanley River*), Lokjeris (*Lockyer Creek*) ir Brimeris (*Bremer River*). Vidurupyje patvenktas: Vaivenhou (*Wivenhoe*) tvenkinyje kaupiamas geriamas vanduo Brisbano miestui. 

Brisbano potvynis 1893 m.
Pirmieji europiečiai, 1823 m. pasiekę upę, buvo trys pasiklydę Sidnėjaus nuteistieji. Australijos tyrinėtojas Džonas Okslis (*John Oxley*), ieškodamas vietos naujai nuteistųjų kolonijai, tais pačiais metais juos surado, ištyrė upės žemupį ir pavadino upę tuometinio Naujojo Pietų Velso gubernatoriaus Tomo Brisbano (*Thomas Brisbane*) garbei. 1824 m. prie Brisbano perkelta Dž. Okslio įkurta Mortono įlankos nuteistųjų kolonija, kuri vėliau išaugo į Brisbano miestą.

Upė dėl stiprių liūčių dažnai patvinsta. Labiausiai niokojantys potvyniai įvyko 1893 ir 1974 m.; 2011 m. potvynio mastą sumažino XX a. pab. pastatyta Vaivenhou užtvanka.

Upėje aptinkamos retos australinės dvikvėpės ir bukasnukio ryklio rūšys, vietomis išlikę mangrovių sąžalynai.

Tiltai ir pėsčiųjų takai
------------------------

Per Brisbaną nutiesta 16 svarbesnių tiltų, po upe įrengtas vienas tunelis. Dauguma senesnių tiltų ne kartą nukentėjo per potvynius ir keletą kartų atstatyti. Seniausias iš dabartinių tiltų – Alberto geležinkelio tiltas (1895 m.). Brisbano aukštupyje ir vidurupyje gausu mažesnių tiltų, netoli Brimerio žiočių veikia perkėla.

Brisbano mieste upės pakrantėmis, vietomis upės vaga, įrengti pėsčiųjų takai (*Brisbane Riverwalk*). 2011 m. dalį tako išplovė potvynis. Dėl srovės nešamų tako dalių keliamo pavojaus buvo uždaryti pasroviui esantys tiltai, tačiau tako dalis vilkikais pavyko saugiai praleisti tarp tiltų atramų. Išplauti tako ruožai 2014 m. atnaujinti.

Šaltiniai
---------

1. 1 2  *Brisbane River*, Encyclopædia Britannica. Nuoroda tikrinta 2020-11-09.
2. ↑  *Brisbane drainage basin*, Wetlandinfo, Qeensland Government. Nuoroda tikrinta 2020-11-09.
3. ↑  *Brief History of Brisbane City in the 19th Century*, Ourindooroopilly.com. Archyvuota 2007-09-27. Nuoroda tikrinta 2020-11-09.
4. ↑  *Brisbane River bridges & tunnels*, Brisbane Australia. Nuoroda tikrinta 2020-11-09.
5. ↑  Jodie Munro O'Brien, *Skipper tells how tug boats saved Gateway bridges from collision with runaway Riverwalk debris*, Courier Mail, 2011-01-14. Archyvuota 2012-09-02. Nuoroda tikrinta 2020-11-09.